Trump fjerner amerikanske kvinders ret til fri prævention | Udland | Fyens.dk
Trump fjerner amerikanske kvinders ret til fri prævention
06. oktober 2017 kl. 22:17
Dette er en mærkedag for religiøs frihed, siger kongresleder efter ophævelse af bestemmelse om prævention.
USA's præsident, Donald Trump, har fredag ophævet en bestemmelse i sundhedsreformen Obamacare, som giver virksomheder pligt til gennem deres sundhedsordninger at betale for prævention til kvindelige medarbejdere.
Nu kan arbejdsgivere selv vælge, om de af "religiøse" eller "moralske" grunde ikke vil indgå i en ordning om fri prævention til kvinder.
Bestemmelsen har hidtil omfattet alle virksomheder, undtagen religiøse institutioner.
Ophævelsen, der vil ramme millioner af amerikanske kvinder, er meddelt af sundhedsministeriet i Washington.
- Dette er en mærkedag for religiøs frihed. Under Obamas regering blev den forfatningsmæssige ret alvorligt eroderet, lyder det begejstret fra den republikanske formand for Repræsentanters Hus, Paul Ryan.
Det var et valgløfte, som Trump gav sidste år til sine konservative kristne støtter.
Her beskrev han tidligere præsident Barack Obamas sundhedsreform som en "total katastrofe".
Men selv om hans republikanske parti kontrollerer begge kamre i Kongressen, så har det ikke været i stand til at lægge Obamacare i graven.
Men nu rammer Trump et enkelt men vigtigt element i Obamacare: Prævention til kvinder.
Obamacare har sikret, at mange millioner, der har stået uden sygeforsikring i USA, i dag er dækket.
I 2014 fik reformens modstandere medhold i højesteret til den del af Obamacare, der handler om fri prævention til medarbejdere.
Her afgjorde højesteret, at familieejede virksomheder med en religiøs begrundelse kan sige nej til at sikre prævention til kvindelige medarbejdere.
I USA betaler mange virksomheder for deres medarbejderes sundhedsforsikring.
Fredagens afgørelse ventes at blive udfordret ved domstolene.
Luk op for hjertets energi